AaB har ambitioner om mere end en midterplacering i mændenes håndboldliga. Tirsdag faldt en ny brik til næste sæsons hold på plads, da klubben sikrede sig den 25-årige svenske landsholdsfløj Jan Lennartsson. Jan Lennartsson, der foreløbig er noteret for 49 A-landskampe for Sverige, er således i gang med sin syvende og sidste sæson i Sävehof. I disse dage spiller Sävehof og højrefløj Jan Lennartsson i øvrigt klubbens semifinale-serie om det svenske mesterskab, hvor holdet møder IFK Skövde. AaB's sportsdirektør Jan Larsen glæder sig naturligvis over tilgangen af den svenske profil. - Vi er glade for, at det er lykkedes os at tilknytte endnu en svensk landsholdsspiller. Jan Lennartsson har allerede stor rutine fra 49 landskampe, og hos Sävehof har han været med i deres optur de seneste par sæsoner, hvor de blandt andet har deltaget i Europa Cup'en, siger Jan Larsen. Også Jan Lennartsson ser frem til sine kommende udfordringer i AaB. - AaB er en god klub med et stort potentiale, og det ser ud til, at holdet i den kommende sæson bliver virkelig interessant, vurderer Jan Lennartsson.

Referat:
AaB Håndbold har sikret sig underskrift fra den svenske landsholdsspiller Jan Lennartsson på en to-årig kontrakt.